
I. CARACTERISTICI ALE PROCESULUI DE TRANZIŢIE 

ÎN UNGARIA

 

 

1. Un avans al democratizării

 

În 1989, "comunismul se retrăgea din Europa" - observa Janos Kis, preşedintele Alianţei Democraţilor liberi din Ungaria, în urma obţinerii spectaculoasei victorii în alegeri care marca înlăturarea regimului comunist. Se declanşa astfel, perioada de tranziţie de la comunism la democraţie în multe ţări din Europa Centrală şi de Est, proces ce va pune în evidenţă particularităţi specifice ale construcţiilor democratice.

Marea mişcare de emancipare est-europeană din 1989 a fost catalizată de mişcarea de rezistenţă din Polonia şi de ridicarea cortinei de fier în Ungaria. Încă înainte de 1989, Polonia şi Ungaria erau, aşadar, deja angajate în procesul democratizării. Deschiderea frontierelor ungare în 1989 a fost un puternic semnal politic, cu un efect de masă ce a declanşat o mişcare tip "domino" şi în celelalte ţări, într-un context internaţional extrem de favorabil.

În 1956, şi mai târziu în anii ’ 80, în Ungaria încercarea de reformă a societăţii, deşi nu dusese la schimbări radicale, produsese câteva mutaţii care au dus la instalarea unei mentalităţi democratice, la tolerarea unor forme de libertate: acceptarea multipartidismului, limitarea cenzurii, schimbări în rândul nomenclaturii, organizarea alegerilor libere.

Pentru întreaga societate ungară, obiectivul politic major era desovietizarea ţării, obiectiv la care a aderat o mare parte a comuniştilor maghiari, dar care a dus la constituirea unei opoziţii pe scena politică a ţării în acord cu tendinţele profunde ale opiniei publice maghiare.

Forumul Democratic Ungar, curent naţional-populist, a avut un rol deosebit în susţinerea acestei tendinţe de-a lungul timpului şi va da profilul propriu tranziţiei în această ţară. În Ungaria competiţia electorală, nu mişcările de masă, ca în Polonia, a permis mobilizarea reală a societăţii şi formarea unei culturi politice avansate. De-a lungul timpului, scena politică s-a simplificat, partidele mici fiind eliminate, rămânând în joc Forumul Democratic - ca forţă politică importantă.

Se manifesta astfel, încă înainte de 1989, o bipolarizare politică, în care se forma o opoziţie de tip liberal-socială cu două mici familii: cea agrariană şi curentul socialist reformat. Spre deosebire de Polonia, în Ungaria s-a instituţionalizat confruntarea politică, oferind posibilitatea unei perspective concrete de alternanţă la putere.

După 1989, constituirea câmpului politic a fost favorizată de existenţa unei elite politice deja existente şi de un exerciţiu democratic avansat. Existau, de asemenea, şi numeroşi mici întreprinzători care au favorizat formarea categoriei antreprenorilor capabili să facă posibilă trecerea de la economia centralizată la cea de piaţă, fiind vorba chiar, în unele cazuri, de grupuri sociologic delimitate, profund motivate şi experimentate în problemele economiei de piaţă.

Constituirea sistemului politic democratic şi social de tip nou a beneficiat, aşadar, de existenţa unui releu politic anterior, inclusiv consultarea electorală care a dat legitimitate schimbării. Menţinerea stabilităţii politice pe perioada tranziţiei a depins de acest tip de consens social şi politic, baza unor reacţii politice optime la provocările multiple ale perioadei de tranziţie.

 

 

2. Un sistem politic pluralist

În cursul perioadei de tranziţie, s-au manifestat două tendinţe politice fundamentale: social-liberală şi naţional-populistă. Formaţiunile politice de tip social (Alianţa Democraţilor Liberi) şi naţional (Forumul Democratic) s-au distanţat în timp, ajungând chiar adversare. 

În acelaşi timp s-a produs o ruptură între politic şi societatea civilă care a dus la o explozie a asociaţiilor şi organizaţilor care reflectau diferite interese, ideologii, reacţii xenofobe, de tip naţionalist. Aceste fenomene au dus la reinstalarea unui pluralism politic caracteristic tuturor ţărilor europene aflate în tranziţie, marcat de bipolarizare.

Încrederea şi sprijinul societăţii ungare acordate primelor guverne s-au erodat în timp datorită efectelor aplicării programelor economice dure.

În perioada consolidării democraţiei, în viaţa politică maghiară au jucat un rol politic marcant patru curente politice: curentul liberal-social, mişcarea naţional-populistă, mişcarea agrariană şi curentul socialist reformat.

Curentul liberal-social cuprindea Alianţa Democraţilor Liberi (SZDSZ), cea a tinerilor democraţi (Fidesz) şi Partidul social-democrat, tinerii liberali fiind forţa dominantă a acestui curent.Ca reprezentantă a unei politici de centru-stânga, această orientare a combinat convingerile liberale cu sensibilitatea social-democrată şi a reprezentat ruptura cu vechea ideologie.

Curentul socialist reformat reprezentat de Partidul Socialist Ungar, tot de orientare centru-stânga, nu a manifestat poziţii radical diferite faţă de curentul liberal-socialist, nici chiar în probleme economice.

Curentul naţional-populist cu accente ruraliste, provincial, de orientare centru-dreapta, a fost reprezentat de Forumul Democratic. Această orientare a fost mai moderată în condamnarea fostului regim şi de aceea s-a aliat des cu Partidul Socialist. Forumul a reprezentat sensibilităţile variate ale societăţii ungare şi a manifestat de la început atitudinea pro-occcidentală, fiind însă intransigentă în problema minorităţii maghiare aflate în afara graniţelor ţării.

Familia agrarienilor îşi are originea în Partidul micilor proprietari, existent imediat după război, şi a reflectat reconstruirea clasei ţărănimii în Ungaria.

În Ungaria, ca în toate ţările aflate în perioada tranziţiei, procesul democratizării a evoluat în sensul cristalizării progresive a sistemului politic.

 

 

3. Stabilitate şi confruntare politică

În 1992, Forumul Democratic Maghiar, care cuprindea mai multe curente, sparge majoritatea guvernamentală, care încă din 1990 preluase puterea. El lansa un discurs politic naţionalist, care a provocat numeroase reacţii în rândul clasei politice şi opiniei publice. Teza complotului dirijat împotriva intereselor Ungariei de către mediile cosmopolite ale foştilor comunişti, care au profitat de schimbarea din 1989, va tensiona viaţa politică din Ungaria.

Istvan Csurka, autorul acestei teze, va deveni şeful aripii drepte a coaliţiei guvernamentale şi va exploata în scopuri politice degradarea condiţiilor economice în ţările în care trăiau minorităţi maghiare. Documentul prezentat de Csurka a creat dificultăţi guvernului condus de Jozsef Antall, guvern care obţinuse rezultate pozitive între anii 1990-1992.

Unitatea Forumului Democratic Maghiar (MDF), a coaliţiei formată din Forumul Democratic Maghiar, Partidul Micilor Proprietari (FKP), Partidul Popular Creştin-Democrat (KDMP) a fost puternic încercată de-a lungul guvernării. În rândul Forumului Democratic, orientarea popular-naţionalistă a câştigat teren în favoarea liberalilor şi stabilitatea politică a fost puternic marcată de "momentul Csurka" ce va produce o schimbare în istoria politică a Ungariei.

Pe fondul menţinerii stabilităţi economice, s-au manifestat confruntări la nivelul societăţii ungare legate de relaţia biserică-stat, de restituirea proprietăţilor bisericii catolice. Un alt moment tensionat a fost "războiul audiovizualului" referitor la independenţa media faţă de puterea politică, în care s-au confruntat, mai ales preşedintele Republicii, Arpad Gö ncz şi primul ministru Antall. 

Alegerile parţiale din mai şi iunie 1992 au pus în evidenţă o participare slabă a electoratului, iar Partidul Socialist (MSZP), creat în 1989 de către socialiştii reformatori, câştigă alegerile. Cu acest prilej, apar şi alte formaţiuni politice de aceeaşi orientare (Alianţa Democratică Naţională, Partidul Popular Social-democrat etc.) care confirmau restructurarea orientării politice de centru-stânga, readaptată la noile realităţi ale ţării.

După perioada de tranziţie democratică toate partidele şi formaţiunile politice au trecut într-o nouă etapă a construirii sistemului politic pluralist, deşi existau mari dificultăţi de ordin legislativ. Ca şi Rusia, Ungaria nu avea o Constituţie cu totul nouă, nefiind îndeplinite condiţiile politice favorabile, o majoritate parlamentară necesară pentru pentru a realiza acest obiectiv.

După primii ani de reformă, situaţia politică a Ungariei a fost influenţată puternic de evoluţia economico-socială a ţării, mai ales de problemele neliniştitoare permanente: situaţia demografică în continuă degradare, alcoolismul şi drogurile, creşterea criminalităţii, criza culturii care au constituit o preocupare permanentă pentru autorităţi,.

În domeniul politicii externe, obiectivul prioritar a fost aderarea cât mai rapidă a Ungariei la structurile euro-atlantice şi dezvoltarea relaţiilor cu ţările occidentale. Evenimentele din ex-Iugoslavia, ca şi cele din Cehoslovacia şi România, au pus probleme dificile diplomaţiei maghiare. Soarta minorităţii maghiare din afara ţării a devenit una din temele majore ale politicii externe şi interne, mai ales ale orientărilor de tip naţionalist. Mulţi analişti politici subliniau că în Europa Centrală şi de Est politica externă şi de securitate a fost marcată de fenomenul "re-naţionalizării", cazul Ungariei fiind o confirmare a acestei afirmaţii.

Importanţa acordată interesului naţional a determinat acordarea unei atenţii speciale relaţiilor cu statele vecine, în raport cu care Ungaria a fost deseori acuzată de revizionism, mai ales după declaraţia din 1990 a lui Jozsef Antall, conform căreia, spiritual se considera primul-ministru a celor 15 milioane de maghiari din lumea întreagă.

Analiştii politici au observat că guvernul maghiar a fost totdeauna preocupat de modul în care au fost codificate drepturile minorităţilor, mai ales în legătură cu drepturile colective, ceea ce a declanşat puternice reacţii în ţările vecine (Slovenia, Slovacia, Ucraina, Iugoslavia, România etc.).

În domeniul politicii externe, obiectivul integrării europene a determinat guvernul maghiar să întărească relaţiile cu ţările din grupul Vişegrad, mai ales cu Polonia şi Cehia. De asemenea, a fost remarcabilă deschiderea rapidă a Ungariei faţă de Rusia şi Ucraina cu care a normalizat relaţiile, confirmând atenţia deosebită pe care Ungaria a acordat-o acestor parteneri economici şi politici. În acelaşi context, este demn de remarcat faptul că Germania a fost primul partener comercial al Ungariei, urmată de Austria, Marea Britanie, S.U.A. şi Franţa.

Acest sprijin extern va constitui unul din avantajele deosebite ale Ungariei care vor favoriza dezvoltarea ulterioară a acestei ţări.

 

 

4. O reformă economică reuşită

Guvernul maghiar a declanşat în anii ’ 90 o politică de stabilizare economică care a avut ca efect reducerea nivelului cererii interne şi menţinerea, în limite suportabile, a dezechilibrelor economice şi sociale. Ungaria avea, în 1990, o datorie externă de peste 20 miliarde de dolari, cu o marjă de manevră redusă din punct de vedere financiar. La această datorie se adăuga şi dificila reorientare a schimburilor comerciale către pieţele occidentale şi statutul produselor ungureşti pe aceste pieţe. La început, această deschidere a avut un efect contraproductiv pe plan intern, dar a fost echilibrată de refacerea rapidă a relaţiilor economice cu Rusia şi Ucraina. În timp, s-a produs relansarea activităţii economice şi s-a putut valorifica intrarea Ungariei pe piaţa occidentală. Ritmul creşterii inflaţiei a făcut ca nivelul de trai al populaţiei să sufere o deteriorare semnificativă, mai ales din cauza creşterii puternice a şomajului. Acesta a avut o repartiţie inegală pe teritoriul ţării, cele mai afectate fiind zonele din apropierea Ucrainei şi României.

În aceste condiţii, guvernul ungar şi-a asumat riscul finanţării investiţiilor, sprijinit fiind de investiţiile străine şi de instituţiile financiare. Firmele multinaţionale au emis obligaţiuni pe piaţă, ceea ce a avut, de asemenea, un efect pozitiv. Deşi, la început, producţia industrială a scăzut ( mai ales în industria metalurgică, constructoare de maşini, chimică), unele sectoare s-au redresat mai rapid. Industria agroalimentară a rezistat mai bine reformei datorită sectoarelor producătoare de bere, zahăr, ulei etc.

Guvernul ungar a ales încă de la început o variantă originală de privatizare a întreprinderilor de stat, conform principiilor restituirii terenurilor şi vinderii activelor antreprenorilor unguri sau străini. Această soluţie a prezentat avantajul de a fi făcut dreptate celor defavorizaţi de istorie şi de a introduce rapid în mediul economiei de piaţă întreprinderile de stat. Acest tip de privatizare a avut şi dezavantaje întrucât resursele financiare interne erau reduse, în raport cu firmele străine.

Guvernul ungar, deşi liberal, a fost pus în situaţia paradoxală de a gestiona atât un sector de stat puternic, cât şi procesul privatizării. Calea graduală de tranziţie adoptată de Ungaria în primii ani a asigurat stabilizarea macro-economică şi a dat, în timp, rezultate pozitive. Dacă la nivelul macro-stabilizării s-au obţinut rezultate pozitive, la nivelul micro-economic s-au manifestat mari dificultăţi şi s-a luat decizia de a recurge şi la privatizarea prin cupoane.

Analiştii economici au constatat că Ungaria a fost, încă din 1990 şi până în prezent, o ţară atractivă pentru investitorii străini şi o zonă de prosperitate într-un mediu regional instabil.

În 1994, când s-au desfăşurat alegerile legislative, Ungaria reuşise să menţină o stabilitate politică remarcabilă, terminând un ciclu complet electoral, o pace socială durabilă. Lobby-ul internaţional puternic, desfăşurat de maghiarii din afara ţării a contribuit la promovarea intereselor Ungariei şi la crearea unei imagini externe favorabile în Occident şi în S.U.A. Avantajul "vechimii tranziţiei maghiare" şi-a spus cuvântul, obţinându-se un nivel înalt al liberalizării economice şi cel mai ridicat nivel al investiţiilor străine în regiune. În anii următori, privatizarea s-a desfăşurat într-un ritm alert, mai ales în domeniul serviciilor publice, a crescut numărul întreprinderilor mixte (joint-ventures), ca şi a celor mici şi mijlocii. Turismul s-a dezvoltat în mod considerabil având un rol important în economia Ungariei, iar sectorul bancar a atras masiv participarea capitalului străin. Sectorul agricol a fost puternic susţinut de stat şi a beneficiat de forţă de muncă calificată şi tehnică agricolă avansată.

În toţi aceşti ani, prioritatea economică principală a Ungariei a fost integrarea cât mai rapidă în spaţiul economic al Uniunii Europene.

Analiştii politici au observat că toate guvernele care s-au succedat la putere şi-au asumat responsabilitatea de a face din Ungaria o democraţie angajată în economia de piaţă, considerat elementul fundamental al asigurării securităţii ţării.

Cu toate succesele reformei economice obţinute, costurile sociale ale tranziţiei au fost semnificative şi au creat o polarizare acută care explică mutaţiile spre stânga ale electoratului.

Experienţa tranziţiei în Ungaria a arătat însă, că indiferent de rezultatul alegerilor, continuarea reformelor a avut loc, ceea ce a asigurat un loc de frunte în rândul ţărilor candidate la integrarea europeană.

 

 

II. O SITUAŢIE PREELECTORALĂ CONTRADICTORIE

 

 

1. Un avans pe calea integrării europene

 

Programul de guvernare din perioada 1998-2002 a avut ca obiectiv crearea unei societăţi civile capabile să răspundă provocărilor noului mileniu. Construcţia unei societăţi puternice implica un efort colectiv, încrederea în valori sociale solide. Programul îşi propunea să mobilizeze iniţiativa şi puterea creatoare a fiecărui individ, a fiecărei familii sau comunităţi, în scopul creării unei clase de mijloc puternice în Ungaria. Obiectivele guvernării au fost: crearea unui stat eficient, asigurarea creşterii economice, asigurarea locurilor de muncă, promovarea competitivităţii în toate domeniile, sprijinirea investiţiilor, mai ales a investiţiilor străine.

Afirmând că viitorul ţării este viitorul cetăţenilor săi, guvernul lui Viktor Orban a acordat atenţie deosebită minorităţii maghiare de dincolo de graniţe. În acelaşi timp, una din temele centrale a fost cea a apartenenţei Ungariei la Europa de peste 1000 de ani, a integrării cât mai rapide a ţării în Uniunea Europeană.

Raportul de ţară al Uniunii Europene referitor la Ungaria, din 2001, a prezentat evoluţia globală a societăţii ungare şi măsurile care ar trebui luate pentru îndeplinirea criteriilor de integrare. Raportul constata că Ungaria a aplicat corect acordul european şi obiectivele stabilite în parteneriat pentru aderare. Ca o confirmare a acestui fapt, s-a constatat că importul din ţările Uniunii Europene reprezintă 70% din totalul importurilor realizate de Ungaria, în timp ce Ungaria a exportat spre Uniunea Europeană maşini, echipamente de transport şi produse agricole. Aceste cifre demonstrau că relaţiile dintre Ungaria şi UE sunt în plină ascensiune.

În perioada 2000-2002 asistenţa financiară totală acordată Ungariei se ridică la 96 milioane de euro anual pentru Programul PHARE, de 38,7 milioane euro pentru Programul SAPARD şi între 72,8-10,4 milioane euro pentru Programul ISPA.

În perioada 1992-1999, Programul PHARE a alocat 1030 milioane euro şi 119,8 milioane euro în anul 2000.

Priorităţile acestor programe au fost:

- sprijinirea parteneriatului pentru aderare, mai ales pentru realizarea criteriilor economice şi politice;

- întărirea capacităţilor administrative necesare aplicării acquis-ului comunitar;

- întărirea capacităţii judiciare în activitatea de respectare a legilor şi a controlului frontierelor;

- sprijinirea politicilor de muncă şi protecţie socială: dialog social, egalitatea dintre femei şi bărbaţi;

- proiecte de menţinere a coeziunii economice, mai ales în vederea utilizării fondurilor structurale;

- participarea la programe comunitare cum ar fi: TAIEX, R&D, Leonardo, Socrates, Jeunesse, EURATOM, Culture 2000, Life III şi Fiscalis.

· De asemenea, Ungaria va participa, din ianuarie 2002, la Agenţia europeană pentru mediu. 

· Aplicarea Programelor PHARE au dus la rezultate deosebite în: domeniul microcreditelor (fiind acordate 32,5 milioane euro celor 16.000 de microîntreprinderi nou apărute), supravegherea, evaluarea şi normalizarea activităţii pieţei interne (fiind acordate 4,5 milioane euro pentru dotare tehnică, în domeniul afacerilor interne şi justiţie - 21,5 milioane euro), cooperarea transfrontalieră.

· Prin programul SAPARD s-a acordat Ungariei un ajutor în valoare de 38,7 milioane euro, aprobat în anul 2000, care a avut o dublă prioritate: ameliorarea competitivităţii sectorului agricol şi protecţia mediului, adaptarea zonelor rurale la noile cerinţe.

· În cadrul programului ISPA, Ungaria a beneficiat de 88 milioane euro în 2000 şi această sumă a fost repartizată, în mod egal, în domeniul mediului şi transportului.

· În domeniul economic, Raportul apreciază că Ungaria poate fi considerată o economie de piaţă viabilă şi capabilă a face faţă presiunii concurenţiale şi forţelor pieţii din interiorul Uniunii Europene.

· În Raport se menţionează că situaţia macroeconomică este stabilă, sănătoasă, motorul principal al creşterii economice fiind reprezentat de investiţiile străine directe.

· Actualmente, inflaţia este încă puternică, dar şomajul este în scădere (de la 9,9% în 1996 la 6,4% în anul 2000 şi 6% în anul 2001).

· În perioada 2001-2002, Ungaria a utilizat pentru prima oară cadrul bugetar bianual, ceea ce a permis o mai mare flexibilitate a guvernării. În cadrul procesului de privatizare s-au înregistrat progrese deosebite prin privatizarea companiei aeriene naţionale MALEV, prin restructurarea industriei siderurgice, sectorul bancar care este dominant privat.

· În domeniul politic, se constată că Ungaria îndeplineşte criteriile politice de la Copenhaga, menţinând ca o problemă încă dificilă, problema romilor, care reprezintă 6% din populaţie. Se cerea o atitudine fermă în lupta contra discriminării şi în politica de integrare a acestei minorităţi în societate. În anul 2001, guvernul a elaborat o strategie pe termen lung în acest domeniu.

În domeniul luptei împotriva corupţiei, guvernul a continuat să ia măsuri elaborând o strategie pe termen lung care prevedea modificarea legilor existente şi o nouă lege referitoare la "lobby".

Parlamentul a adoptat dispoziţii stricte în domeniul conflictelor de interese, iar în cadrul poliţiei a fost creată o unitate mobilă care să acţioneze împotriva corupţiei poliţiştilor. Ungaria face parte din GRECO (grupul statelor care acţionează contra corupţiei) şi din grupul de lucru de nivelul OCDE.

 

 

2. Riscurile alunecării spre extremism

Deşi Ungaria a obţinut, în timpul ultimei guvernări, rezultatele pozitive în domeniul economic, au fost prezente puternice accente naţionaliste care au caracterizat câteva iniţiative guvernamentale. Comentatorii politici au remarcat faptul că actuala guvernare a suscitat neliniştea vecinilor săi din Europa Centrală şi a altor lideri politici europeni prin relansarea temelor apărării drepturilor populaţiei de origine maghiară care locuieşte în afara graniţelor şi problemei decretelor Benes.

În iunie 2001, Parlamentul ungar a adoptat legea referitoare la ungurii care trăiesc în ţările limitrofe pentru a ajuta minorităţile maghiare din aceste ţări. Legea a declanşat controverse în ţările vecine, iar raportul adoptat la 19 octombrie 2001 de către Comisia de la Veneţia a atras atenţia asupra măsurilor unilaterale luate de Ungaria şi a posibilelor efecte discriminatorii ale legii. În urma acestor observaţii se solicita Ungariei continuarea consultărilor cu guvernele ţărilor vecine.

Încă din 5 aprilie 2002, Comisarul pentru extindere Gü nter Verheugen a avertizat asupra riscurilor alunecării spre extrema dreaptă sau stângă în ţările candidate. "Sistemul partidelor în ţările candidate este încă puţin stabil şi acest sistem trebuie stabilizat, susţinut" - a menţionat comisarul european, care a sesizat necesitatea evitării întoarcerii la orice fel de totalitarism, de extremism.

Acest mesaj a fost perceput de opinia publică ungară care a înţeles miza deosebită a actualelor alegeri ce se desfăşoară în timpul negocierilor pentru integrarea în Uniunea Europeană.

Socialiştii au acuzat formaţiunea politică a lui Viktor Orban de a fi divizat ţara, îndepărtând-o de valorile democratice ale Uniunii Europene.

Premierul Viktor Orban a declarat deseori că între formaţiunea sa şi Partidul Socialist Ungar "există diferenţe semnificative în ceea ce priveşte servirea naţiunii şi conceptul de naţiune. Oponenţii noştri nu vor să stabilească pentru Ungaria o direcţie care i-ar lega din nou într-o naţiune pe ungurii din ţară şi pe maghiarii din afara ei", menţionând că " patria nu se limitează la frontiere, ci cuprinde întregul bazin Carpatic".

Partidul Socialist Ungar a criticat această opinie, mai ales legea privind statutul etnicilor maghiari din afara ţării şi decretele Benes.

Analiştii politici apreciază că, în timpul guvernării sale, Viktor Orban a adoptat un discurs naţionalist, apropiindu-se de cel al extremei drepte ultranaţionaliste care cerea rectificarea frontierelor impuse Ungariei după primul război mondial. Această preocupare faţă de cei 3,5 milioane de unguri din afara ţării au produs neînţelegeri cu vecinii.

Preşedintele Parlamentului European Pat Cox, aflat la Viena, a cerut, pe data de 17 aprilie 2002, cu câteva zile înainte de desfăşurarea turului al doilea al alegerilor din Ungaria, ca ţările implicate în problema decretelor Benes (Ungaria, Austria, Germania, Republica Cehă şi Slovacia) "să se calmeze", să se detaşeze de febra electorală. 

Decretele Benes, elaborate de fostul preşedinte al Cehoslovaciei în 1945, au constituit baza juridică pentru confiscarea bunurilor şi expulzarea a trei milioane de germani şi a câtorva mii de unguri din Regiunea Sudetă a statului, acuzaţi de colaborare cu regimul nazist. Opinia publică din Ungaria este divizată în legătură cu aceste tendinţe de întoarcere spre trecut a guvernului Viktor Orban, iar unii istorici maghiari consideră că "ar fi firesc ca politica să se concentreze asupra prezentului şi viitorului, nu să-şi lanseze mesajul referindu-se în mod sistematic la trecut"- cum afirma Ignac Romsics. Istoricul sublinia de asemenea că, în ceea ce priveşte viitorul, toată lumea este de aceeaşi părere.

Personalitatea premierului ungar Viktor Orban a reflectat aceste două trăsături contradictorii ale guvernării sale "construindu-şi cariera politică pe îmbinarea perfectă a profesionalismului occidental cu un nou tip de patriotism ungar".

 

 

III. ALEGERILE LEGISLATIVE DIN APRILIE 2002

 

 

1. Un sistem electoral complex

· În Ungaria funcţionează un sistem electoral mixt, dominat de reprezentarea proporţională. Legea electorală din Ungaria a fost adoptată de parlament la 20 octombrie 1989 şi au fost adoptate câteva amendamente în 1998. Alegerile legislative sunt cu atât mai importante în Ungaria datorită faptului că Preşedintele Republicii este ales de Parlamentul unicameral, rezultat în urma alegerilor. Preşedintele deţine prerogative mai mult de reprezentare, puterea executivă fiind exercitată de guvern, condus de primul ministru. Conform Constituţiei votul este universal şi direct.

· Dintre condiţiile de exercitare a dreptului la vot menţionăm: vârsta minimă de 18 ani, cetăţenia ungară, domiciliul stabil în ţară, să nu fi suferit condamnări penale, să nu fie deţinut. Persoanele declarate, din punct de vedere medical, fără discernământ sau cele cărora le-au fost ridicate drepturile civile de către tribunal nu au drept de vot. Pentru a fi eligibil trebuie îndeplinite condiţii cum ar fi: vârsta minimă de 18 ani şi cetăţenia ungară. Nu pot participa la alegeri, fiind funcţii incompatibile, Preşedintele Republicii, membrii Curţii Constituţionale, judecătorii, anumiţi funcţionari publici, cadrele armatei, poliţiei şi forţelor de securitate.

În Parlamentul ungar există 386 de locuri eligibile, 176 de locuri fiind distribuite prin sistemul majoritar. În prima rundă a alegerilor, un candidat devine membru al Parlamentului dacă el/ea obţine mai mult de jumătate din voturile valide, oferite prin distribuirea a peste jumătate din votanţi (sistem majoritar absolut). Dacă primul tur de scrutin este invalid sau nici unul dintre candidaţi nu a obţinut majoritatea necesară, va avea loc un al doilea tur de scrutin. În timpul celui de-al doilea tur, candidatul care obţine cel mai mare număr de voturi devine membru în Parlament, susţinut de faptul că turul doi implică depăşirea unui sfert din numărul electorilor constituantei (sistem majoritar relativ).

Partidele politice pot să-şi desemneze candidaţii pe listele electorale în circumscripţiile electorale (în 19 judeţe şi capitala). Alegătorii pot vota pentru o listă, dar nu pot şterge sau adăuga nume pe lista 

· candidaţilor şi nici nu pot modifica ordinea candidaţilor. În aceste circumscripţii sunt distribuite 152 de locuri, proporţional cu voturile exprimate pe liste pentru fiecare partid în parte. Mandatele care nu pot fi distribuite prin algoritmul descris de lege şi mandatele din districtele electorale unde ambele runde au fost invalidate vor fi adăugate mandatelor care vor fi distribuite pe listele naţionale. Cele 58 de locuri rămase, completate cu locurile menţionate mai sus, sunt distribuite pe listele generale, la nivel naţional. Una şi aceeaşi persoană poate să candideze într-o circumscripţie individuală, pe o listă naţională, cât şi pe lista locală. Dacă un candidat obţine un mandat într-o circumscripţie individuală, atunci numele său va fi înlăturat din lista naţională sau cea regională, iar dacă va obţine un mandat pe lista regională, numele său va fi şters de pe lista naţională. Dacă un candidat este eliminat din lista propusă de partid, el va trebui înlocuit cu următorul candidat, în ordinea înscrierii pe listă.

· Pragul minim electoral pentru un partid este de 5% din totalul voturilor valide, iar în cazul unei coaliţii de cel puţin trei partide, pragul este de 15%. 

· Circumscripţiile individuale trebuie alcătuite astfel încât numărul cetăţenilor să fie aproximativ egal în fiecare district. În formarea circumscripţiilor trebuie luate în considerare caracteristicile geografice, istorice, religioase, naţionale etc. Guvernul este autorizat să determine graniţele şi centrul administrativ al circumscripţiilor, în concordanţă cu principiile menţionate mai sus. Teritoriile circumscripţiilor regionale coincid cu teritoriile judeţelor. Teritoriul unei circumscripţii individuale este împărţit în districte electorale. Fiecare district are un centru de votare unde alegătorii care locuiesc pe teritoriul districtului îşi pot exercita dreptul la vot. Înscrierea şi organizarea centrului de votare revine şefului comitetului electoral local. Districtele electorale trebuie organizate astfel încât numărul alegătorilor să fie între 600 şi 1200 pentru fiecare district electoral, dar orice aşezare trebuie să deţină cel puţin un district electoral, chiar dacă numărul votanţilor este mai mic de 600. O secţie de votare trebuie amenajată şi pentru alegătorii care nu au un domiciliu stabil (persoanele fără adăpost). Numărul districtelor electorale este, în prezent, 10.843. Fiecare centru de votare are o comisie de validare a rezultatelor electorale alcătuită din membrii aleşi de administraţia locală şi delegaţi ai candidaţilor sau partidelor politice. Comisia respectivă este responsabilă pentru menţinerea ordinii în centrele de votare, verificarea identităţii şi eligibilităţii votanţilor şi, dacă este necesar, explică alegătorilor cum să voteze. După închiderea urnelor comisia numără voturile şi determină rezultatele electorale, prezentându-le într-un raport oficial. Oficiul electoral local trebuie să înainteze acest raport la nivelul comisiilor electorale din circumscripţiile regionale şi individuale. 

· 2. Partidele politice prezente în campania electorală

· Pentru alegerile din 2002 s-au prezentat la primul tur de scrutin opt partide: Federaţia Tinerilor Democraţi-Partidul Civic Ungar (FIDESZ - MPP), Partidul Socialist (MSZP), Alianţa Democraţilor Liberi (SZDSZ, liberali de dreapta), Partidul Justiţiei şi al Vieţii (MIEP), Partidul Micilor Proprietari Independenţi (FKGP, populist), Noul Partid de Centru, Partidul Muncitoresc Munkaspart, Noul Partid de Stânga.

· Federaţia Tinerilor Democraţi - Partidul Civic Ungar (FIDESZ-MPP) este o coaliţie condusă de actualul premier Viktor Orbá n. Creată în 1988 de câţiva studenţi anticomunişti, coaliţia FIDESZ a fost transformată într-un partid conservator cu priză la clasa de mijloc. A ajuns la putere în 1998, ca lider al coaliţiei guvernamentale. Opozanţii partidului acuză FIDESZ de politici de dreapta, ce speculează temele naţionaliste. Preşedintele Partidului Justiţiei şi al Vieţii (MIEP), partid considerat de orientare ultranaţionalistă, Istvan Csurka declara că partidul său este gata să sprijine FIDESZ după alegeri, cu condiţia ca anumite puncte din programul politic propriu să fie susţinute, dar FIDESZ a evitat declaraţiile care ar sugera o alianţă, din cauza notorietăţii negative a partidului lui Csurka.

· Partidul lui Viktor Orbá n este susţinut de o mare parte din clasa de mijloc, intelectualii liberali şi antreprenori. În campania electorală FIDESZ s-a bazat pe programul electoral precedent şi pe realizările economice din cei patru ani de guvernare. Viktor Orbá n a promovat un program de guvernare care are mai mult o orientare de stânga (probabil, din această cauză se explică şi dorinţa unei posibile guvernări împreună cu socialiştii). Programul se referea la mărirea veniturilor cu cel puţin 100%, până în anul 2006, creşterea numărului locurilor de muncă, ajutoare pentru familiile cu mulţi copii şi creşterea ajutorului social, venituri crescute pentru bugetari şi un program mai amplu pentru construirea de locuinţe. Cu puţin timp înainte de alegeri guvernul, ai cărui membrii fac parte din FIDESZ, a demarat o serie de lucrări publice, cele mai reprezentative fiind noul Teatru Naţional şi un nou muzeu despre perioada comunistă, numit Casa Terorii.

· Un alt obiectiv al programului electoral, care este, de fapt, prezent în programele tuturor partidelor, este acela ca în următorii cinci ani Ungaria să între în Uniunea Europeană, fiind, astfel, prima ţară din fostul bloc sovietic care ar realiza acest lucru.

· Partidul Socialist (MSZP), cea mai importantă formaţiune politică din opoziţie, dispunea de 134 de locuri în Parlamentul trecut. Partidul Socialist a guvernat între anii 1994 şi 1998, procedând la liberalizarea economiei şi atrăgând 40% din investiţiile străine făcute în Europa centrală. În perioada guvernării socialiste anterioare, Ungaria a obţinut invitaţia de a se alătura NATO şi a avut loc deschiderea negocierilor de aderare la Uniunea Europeană.

· În actuala campanie electorală, Partidul Socialist a promis să micşoreze distanţa dintre bogaţi şi săraci. MSZP a criticat FIDESZ pentru politica dură din domeniul taxelor. Socialiştii promit şi ei mai multe locuri de muncă şi, în paralel, scăderea substanţială a taxelor şi impozitelor, considerând că FIDESZ le-a crescut în mod artificial.

· Alianţa Democraţilor Liberi (SZDSZ, liberali de dreapta) a fost fondată în 1988 şi originile ei sunt în opoziţia democratică din anii ’ 80. Având o orientare social-liberală, a acumulat voturile din aceeaşi zonă ca FIDESZ, partidul fiind aliat al socialiştilor, deşi au existat şi critici ale politicii MSZP în legătură cu construcţia barajului de la Gabrikova-Naymaros (înţelegere realizată de MSZP cu Guvernul Slovac). Scopul politic al alianţei, în actuala campanie electorală, a fost să depăşească cele 5 procente pentru a intra în componenţa viitorului Parlament şi, ca aliaţi ai socialiştilor, să le asigure acestora majoritatea în Parlament. Alianţa Democraţilor Liberi suferă, însă, de pe urma neînţelegerilor şi conflictelor interne, fostul lider Pé ter Tö lgyassy, spre exemplu, părăsind partidul şi devenind membru al grupului parlamentar FIDESZ. Preşedintele partidului şi-a propus atragerea tineretului şi înnoirea structurilor partidului prin numirea de personalităţi din noua generaţie. În ansamblu însă, programul politico-economic se aseamănă destul de mult cu cel al socialiştilor.

· Partidul Justiţiei şi al Vieţii (MIEP) este condus de Istvan Csurka şi a suscitat cele mai multe comentarii, în majoritatea lor negative. La alegerile din 1998 a reuşit să obţină 12 mandate, devenind primul partid de extremă dreapta care a obţinut locuri în Parlament, de la al doilea război mondial încoace. Fiind considerat de orientare naţionalistă şi antisemită, MIEP s-a pronunţat împotriva NATO şi a Uniunii Europene. Deşi este susţinut de o parte mică din electorat, acest partid xenofob a sperat să obţină locuri în Parlament şi, ceea ce este mai grav pentru oficialii Uniunii Europene, a promis că va sprijini în continuare guvernarea FIDESZ, dacă aceştia vor câştiga alegerile. Dar orice alianţă la guvernare cu Partidul Justiţiei şi al Vieţii ar fi compromis grav şansele Ungariei de a fi admisă în Uniunea Europeană. Sloganul MIEP a fost "Pentru unguri şi creştini", excluzând intenţionat şi explicit ţiganii şi evreii. În anul 2001 a cerut guvernului să-l reabiliteze pe Laszlo Pardossy, fost ministru în perioada interbelică şi colaborator nazist, care a fost executat pentru crime de război în 1946. Deşi electoratul acestui partid este limitat, acesta formează un grup compact şi loial, în martie 2002, la Budapesta, adunându-se 100.000 de oameni la miting, mai mulţi decât la orice alt partid.

· În Occident, Partidul Justiţiei şi al Vieţii este considerat chiar mai radical decât Partidul Libertăţii care a intrat în coaliţia guvernamentală în Austria, ţară care a suferit sancţiuni temporare din partea Uniunii Europene. Preşedintele partidului, Istvan Csurka a fost dat afară din Forumul Democrat Maghiar pentru ideile sale de un naţionalism extrem, dar acesta continuă să revendice teritoriile ungare pierdute prin tratatele de pace de la Trianon (1919) şi Paris (1947) şi să adopte un discurs impropriu sistemelor democratice. 

· Partidul Micilor Proprietari Independenţi (FKGP, populist), condus de Jozsef Torgyan, a făcut parte din coaliţia aflată la putere până anul trecut. Înfiinţat, iniţial, în 1930 şi reactivat în 1988, acest partid a făcut parte din coaliţia iniţiată de Forumul Democrat Maghiar (MDF) în 1989, dar s-a dezmembrat în 1994, când s-a împărţit în cinci facţiuni. Iniţial partidul a avut o platformă preponderent populistă şi naţionalistă, iar după 1996 partidul a manifestat o orientare mai mult de centru. Programul economic prevede ajutorarea clasei sociale care îl sprijină: sprijin economic şi legislaţie favorabilă micilor proprietari, subvenţii şi reduceri de taxe pentru ţărani şi pentru clasa rurală de mijloc. Până la câştigarea de către FIDESZ a alegerilor în 1998, FKGP a concurat cu acesta pentru poziţia de prim partid de opoziţie. Deşi are o retorică naţionalistă, FKGP s-a distanţat atât în declaraţii, dar şi în fapte de extremismul exacerbat al Partidului Justiţiei şi al Vieţii.

· Partidul Muncitoresc - Munkaspart este condus de Gyula Thuermer şi s-a prezentat în campania electorală cu un program de tip comunist, anti-NATO şi UE. Succesul său electoral este însă minim. Din vechiul Partid Socialist, format în 1989, o minoritate formată din linia dură a vechilor comunişti s-a desprins, formând un partid care avea denumirea de Partidul Socialist Muncitoresc Ungar. Neavând nici o şansă la o reprezentare mai largă, liderii au hotărât schimbarea numelui încă odată, în cel actual, păstrând vechea ideologie.

· Un alt partid cu şanse reduse şi influenţe minime în politica Ungariei este Noul Partid de Stânga, format de câţiva intelectuali şi ţărani religioşi creştini. Format în septembrie 2001, partidul apără valorile democratice şi are un discurs favorabil FIDESZ.

· Concluzia care se poate trage din analiza programelor electorale ale partidelor implicate în campanie este că atât coaliţia de centru-dreapta, cât şi adversarii lor socialişti menţin aceleaşi mari teme pentru campania electorală şi pentru guvernare: taxele scăzute, îmbunătăţirea serviciilor sociale şi accesul la studii superioare, ajutorarea minorităţilor, îndeosebi a minorităţii ţiganilor.

· Analistul Tamas Kolosi de la Institutul electoral Tarki afirma că "diferenţele sunt mai mult o problemă de prioritate şi sunt relativ simbolice. Există un consens relativ între cele două blocuri de partide în majoritatea problemelor".

· 3. Rezultatele alegerilor legislative din aprilie 2002 

· La primul tur de scrutin, Partidul Socialist Ungar a obţinut 41,2% (2.361.991 voturi) în urma unei participări la vot record: 70,2%. Liderii partidului au afirmat, încă de la anunţarea rezultatelor preliminare, că vor forma noul guvern cu Alianţa Democraţilor Liberi (SZDSZ), care a obţinut 313.084 voturi. Coaliţia FIDESZ a obţinut în primul tur de scrutin 40,3% (2.306.7632 voturi), fiind acuzată de opoziţie că a afectat imaginea Ungariei pe plan extern prin atitudinea naţionalistă întemeiată pe un populism demagogic. În cele două săptămâni care au urmat primului tur de scrutin campania electorală a fost deosebit de dură, plină de atacuri reciproce şi mitinguri electorale în forţă. FIDESZ a încercat, printr-o campanie electorală de tip modern, să cucerească majoritatea în Parlamentul ungar, obiectiv pe care nu a reuşit să îl atingă.

· Rezultatele preliminare comunicate de Comisia electorală naţională din Ungaria după al doilea tur al alegerilor legislative, desfăşurat pe 21 aprilie 2002 au fost: 188 de locuri în viitorul parlament pentru lista electorală comună FIDESZ ( Alianţa Tinerilor Democraţi - Partidul Civic Ungar - Forumul Democrat Ungar) care a obţinut 48,7%, 178 de locuri pentru Partidul Socialist Ungar ( MSZP) care a obţinut 46,11%, 19 locuri pentru Alianţa Democraţilor Liberi (SZDSZ) care a obţinut 4,92% şi un loc pentru lista comună MSZP-SZDSZ (0,26%).

· Alegerile au fost valide în toate cele 131 de circumscripţii, la vot participând 73,47% dintre alegători - 4,365 milioane persoane, participare record a electoratului ungar la alegerile legislative.

· Preşedintele Ferenc Madl a precizat că, potrivit Constituţiei, va convoca în termen de 30 de zile de la ultimul tur de scrutin şedinţa de constituire a parlamentului, după care, în cel mult 30 de zile, îl va propune pe noul prim-ministru, scop în care va avea consultări cu liderii partidelor intrate în parlament

· 4. Reacţii şi luări de poziţii ale principalelor formaţiuni politice ungare imediat după alegeri

· După anunţarea rezultatelor alegerilor, candidatul Partidului Socialist Ungar, Peter Medgyessy, într-un discurs rostit la sediul formaţiunii sale, a spus: "Ei bine, am câştigat!" Numărul mare de alegători prezenţi la urne în al doilea tur subliniază legitimitatea noului guvern, a mai subliniat Medgyessy. 

· În acelaşi timp, fostul premier Viktor Orban a afirmat: "Am pierdut o bătălie, dar obiectivele noastre rămân neschimbate. Acum, când arborii pe care i-am răsădit noi sunt în floare, nu vom permite nimănui să-i distrugă", a adăugat el.

· Preşedintele Alianţei Democraţilor Liberi (SZDSZ), Gabor Kuncze a afirmat că a primit o propunere din partea Partidului Socialist Ungar (MSZP) privind lansarea de convorbiri în vederea formării unui guvern şi că formaţiunea sa este gata să înceapă aceste convorbiri. Gabor Kuncze a precizat că negocierile privind o coaliţie nu pot fi încheiate în decurs de patru săptămâni, apreciind că noul guvern ar putea fi format în 6-7 săptămâni.

· După victoria în alegerile parlamentare din Ungaria, principalul obiectiv de politică internă fixat de candidatul socialist pentru postul de premier al Ungariei, Peter Medgyessy, este reconcilierea ungurilor, mai divizaţi ca niciodată în urma campaniei electorale din această ţară: "Vreau să fiu premierul a zece milioane de unguri, indiferent de modul în care aceştia au votat" a declarat Medgyessy, într-o conferinţă de presă organizată la Budapesta.

· În planul politicii externe, analiştii occidentali avertizează însă, că viitoarea administraţie socialistă riscă să readucă în discuţie, conform promisiunilor electorale, o temă sensibilă: statutul maghiarilor. În campania electorală, candidatul socialist a declarat că doreşte să renegocieze acordul semnat în decembrie 2001 cu România de către actualul prim-ministru, Viktor Orban, privind legea statutului etnicilor maghiari. Liderul socialist a afirmat deseori că, la presiunea guvernului de la Bucureşti, administraţia Orban a acordat aceleaşi drepturi minorităţii maghiare din România şi celorlalţi cetăţeni români în ceea ce priveşte posibilitatea de a munci în Ungaria. Opoziţia de la Budapesta, actuala învingătoare a alegerilor, a ripostat la semnarea acordului, denunţând o "invazie" a forţei de muncă în Ungaria. Candidatul Partidului Socialist Ungar (MSZP) la funcţia de premier, Peter Medgyessy şi preşedintele formaţiunii, Laszlo Kovacs, au apreciat, într-o conferinţă de presă care a avut loc pe 21 aprilie 2002, că legea privind statutul etnicilor maghiari din afara ţării îşi va pierde semnificaţia după aderarea Ungariei la Uniunea Europeană. Liderii socialişti au subliniat de asemenea că doresc îmbunătăţirea situaţiei etnicilor maghiari din afara ţării pe pământurile lor natale şi de aceea susţin crearea de universităţi maghiare, conservarea tradiţiilor culturale şi dezvoltarea presei locale.

· 5. Reacţii politice internaţionale

· Comisia Europeană a salutat decizia electoratului ungar de a respinge, la alegerile parlamentare, naţionalismul şovin, în aceeaşi zi în care liderul extremei drepte franceze Jean-Marie Le Pen a obţinut un succes şocant, respectiv dreptul de a participa la cel deal doilea tur de scrutin în alegerile prezidenţiale din Franţa. "În pofida procesului de reformă, care a condus frecvent la efecte negative pentru o parte a populaţiei, Ungaria a respins tentaţia extremismului, a forţelor anti-europene şi anti-democratice în primul tur al alegerilor", a declarat înaltul comisar european pentru extindere, Gü nter Verheugen. Oficialul european şi-a exprimat speranţa că Ungaria va continua să-şi pregătească cu atenţie procesul de integrare europeană, precizând că statul ungar este unul dintre cele zece ţări care este de aşteptat că vor încheia discuţiile de negociere cu UE în 2002 şi va deveni membru cu drepturi depline în 2004. În acest sens, Gü nter Verheugen a lăudat şi administraţia Orban, declarându-se foarte mulţumit de gradul de cooperare "pozitivă şi constructivă" avută cu acesta. "Impresia mea este că viitorul executiv socialist va arăta un angajament similar (cu cel al administraţiei Orban) şi va încheia, cu aceeaşi determinare procesul integrării", a mai declarat Gü nter Verheugen.

· Departamentul de Stat al S.U.A. a salutat, într-un comunicat dat publicităţii la Washington, victoria în cel de-al doilea tur de scrutin al alegerilor parlamentare din Ungaria a Partidului Socialist Ungar (MSZP). Departamentul de Stat american a urat succes MSZP şi candidatului acestei formaţiuni politice la funcţia de premier, Peter Medgyessy, în eforturile de promovare a unei economii de piaţă avansate şi a unei societăţi pe deplin democratice. Nu în ultimul rând, administraţia de la Washington şi-a exprimat speranţa că viitorul guvern de la Budapesta va continua adâncirea cooperării dintre S.U.A. şi Ungaria, inclusiv în lupta împotriva terorismului.

· Principalele state central-europene au salutat alături de Uniunea Europeană, înfrângerea actualului premier "beligerant" al Ungariei în cel de-al doilea tur al alegerilor parlamentare. Diplomaţi şi analişti politici consideră că victoria socialiştilor este menită să atenueze tensiunea instaurată de retorica naţionalistă a lui Viktor Orban.

· Jan Figel, adjunctul ministrului slovac de externe, a declarat că "rezultatele alegerilor din Ungaria reflectă o schimbare datorată agendei extremiste a guvernului şi partidului premierului Orban".

· Comentând perspectivele unei viitoare îmbunătăţiri a relaţiilor dintre fostele state membre ale Grupului de la Vişegrad (Ungaria, Cehia. Polonia şi Slovacia) oficialul slovac a apreciat ca benefic faptul că în cele patru state se află la putere regimuri de stânga.

· Candidatul cel mai probabil la postul de ministru ungar de externe, Laszlo Kovacs, a precizat că schimbarea puterii de la Budapesta va duce la o atenuare a tensiunii în regiune. "Partenerii noştri din străinătate ştiu că se pot aştepta la o politică externă mai echilibrată, una aflată în concordanţă cu normele internaţionale" a declarat Laszlo Kovacs într-un interviu acordat Reuters.

· 6. Reacţii ale presei internaţionale

· Agenţia REUTERS comenta că "premierul tânăr, dar uneori arogant, al Ungariei, Viktor Orban, a pierdut alegerile, dar şi-a recunoscut înfrângerea. Agenţia de presă britanică mai preciza că există două extreme în aprecierile făcute la adresa lui Viktor Orban: unii îl adoră pe politicianul "dur, dinamic şi carismatic", alţii îl urăsc pe premierul "impertinent, plin de sine, necugetat". Agenţia citează şi opinia unor analişti politici, potrivit cărora Orban a căzut într-o capcană crezând în agresivitatea sa, iar FIDESZ-ul a căzut victimă propriei imagini. Chiar şi ziarul Magyar Nemzet, care a fost cel mai loial faţă de FIDESZ, a scris pe site-ul său: adversarul cel mai mare a lui Viktor Orban este însuşi Viktor Orban - amintea comentariul agenţiei. Opoziţia de centru-stânga, care a obţinut o victorie foarte strânsă în alegeri, a promis că va conduce fosta ţară comunistă pe cale sigură către Uniunea Europeană, arată Reuters, care a difuzat un interviu al candidatului MSZP la funcţia de ministru de finanţe, Csaba Laszlo. Acesta a afirmat că se aşteaptă ca Bursa de Valori de la Budapesta, la fel ca după primul tur de scrutin, să primească favorabil rezultatele alegerilor. El a mai declarat că şi-a propus patru priorităţi, printre care rezolvarea problemelor financiare din cadrul negocierilor de aderare la UE.

· ASSOCIATED PRESS, agenţie americană de presă, a subliniat că prin recunoaşterea înfrângerii sale electorale, Viktor Orban însuşi a risipit speculaţiile iniţiale potrivit cărora FIDESZ ar putea încerca formarea unui guvern minoritar. Conform comentariilor, rezultatul foarte strâns al alegerilor reflectă serioasa divizare care a împărţit alegătorii în tabere adverse şi care a transformat campania electorală într-o campanie de calomnii, aşa cum n-a mai existat în ultimii 12 ani. Nu s-a mai întâmplat ca un nou guvern să aibă drept primă sarcină reducerea tensiunilor existente între forţele de stânga şi cele de dreapta, citându-i pe Peter Medgyessy şi pe şeful statului ungar, Ferenc Madl, cu declaraţiile făcute după încheierea alegerilor, despre necesitatea realizării unităţii ţării.

· Agenţiile AP, Reuters, precum şi AFP amintesc toate de faptul că în ultimii doi ani Viktor Orban a folosit tot mai mult un ton naţionalist, prin care a atras asupra sa nemulţumirea ţărilor vecine şi a Uniunii Europene. Viktor Orban, a cărui guvernare de patru ani s-a caracterizat printr-o creştere economică continuă şi prin realizarea unităţii forţelor de dreapta, şi-a îndepărtat mulţi alegători prin stilul său gălăgios, dinamic şi prin declaraţiile care făceau apel la sentimente naţionaliste.

· DPA, agenţie germană de presă, a accentuat că la finalul campaniei electorale strategia lui Viktor Orban a avut un câştig parţial. Această strategie a constat în mobilizarea de către premier mai ales a alegătorilor rurali. Orban, care a dus o campanie împotriva socialiştilor, nu s-a dat înapoi nici de la atacuri populiste împotriva "marelui capital şi a capitalului financiar care mânuieşte MSZP ca pe o marionetă", numai că rezultatul obţinut de el în turul al doilea nu a fost suficient pentru ca forţele politice care au guvernat în ultimii patru ani să depăşească handicapul din primul tur şi să poată obţine suficiente sufragii pentru a forma din nou guvernul.

Peter Medgyessy - Fişă biografică

 

· S-a născut la Budapesta, la 19 octombrie 1942, într-o familie originară din Transilvania. Este căsătorit şi are doi copii.

· A absolvit Facultatea de Economie din Budapesta şi a activat în sfera afacerilor bancare, deţinând, în 1990, funcţia de director general al filialei din Budapesta a Băncii Paribas. În anul următor, el a devenit director al unei alte bănci de prestigiu, şi anume al Băncii Ungare de Dezvoltare.

· A deţinut portofoliul finanţelor, în perioada 1996-1998. În calitate de ministru de finanţe, el a înregistrat rezultate remarcabile atât în plan intern în privinţa relaxării economice, a scăderii inflaţiei şi şomajului, a îmbunătăţirii sistemului de pensii, cât şi în plan extern ducând o politică propice îmbunătăţirii imaginii Ungariei în relaţiile cu Banca Mondială.

· Partidul Socialist Ungar a pierdut alegerile legislative din 1998, înregistrând un procentaj de 34,73% faţă de 38,34% cât a câştigat coaliţia Federaţia Tinerilor Democraţi - Forumul Democratic Ungar. În 1998, Peter Medgyessy a fost numit director al Băncii InterEuropa.

· A fost distins cu numeroase premii şi medalii dintre care cea mai recentă este Legiunea de Onoare a Franţei, pe care a primit-o în 2000.

PAGE  
1

